चंडीगढ़। चंडीगढ़ हाउसिंग बोर्ड ने 14 महीने पहले अपने चीफ इंजीनियर सुनील कुमार को सस्पेंड कर दिया था। सेक्टर-63 के हाउसिंग प्रोजेक्ट में गड़बड़ी में रिटायरमेंट के करीब पहुंच चुके सुनील पर भी आरोप लगे थे। इस गड़बड़ी की जांच सीबीआई कर रही है। इसके बावजूद पिछली 28 फरवरी को सुनील को न सिर्फ बहाल कर दिया गया, बल्कि एक साल की एक्सटेंशन भी दे दी गई। वो भी विजिलेंस क्लीयरेंस के बगैर।
बहाली और एक्सटेंशन के लेटर में सीएचबी ने बचने के लिए एक लाइन जरूर लिखी है- सब्जेक्ट टु विजिलेंस क्लीयरेंस। इस लेटर पर सीएचबी चेयरमैन मनिंदर बैंस के दस्तखत हैं। इस मसले पर कुछ भी बोलने से बैंस और सुनील दोनों ही बच रहे हैं। सुनील कुमार की बहाली में जो भी खेल हुआ वो 8 से 28 फरवरी के बीच ही खेला गया।
8 फरवरी को बैंस ने ही ऑर्डर जारी किया कि 28 फरवरी को सुनील को अंडर सस्पेंशन ही रिटायर कर दिया जाए। लेकिन उनके रिटायरमेंट के दिन यानी 28 फरवरी को ही बैंस ने ऑर्डर किए कि सुनील को बहाल करते हुए एक साल की एक्सटेंशन दे दी जाए। बोर्ड ने अब उन्हें 28 फरवरी 2018 तक के लिए एक्सटेंशन दे दी है। हालांकि फिलहाल सुनील को कोई पोस्टिंग नहीं दी गई है।
सीएचबी में चेयरमैन रहे और अब दिल्ली में तैनात आईएएस अफसर से लगवाई सिफारिश...
दिल्ली में जिस महकमे से आईएएस अफसरों की अदला-बदली की जाती है उसी महकमे में किसी अफसर से सिफारिश करवाई गई। सुनील ने सीएचबी के चीफ इंजीनियर रहे शख्स से सिफारिश लगवाई। ये चीफ इंजीनियर एक आईएएस अफसर के करीबी रहे हैं। यह आईएएस अफसर सीएचबी के चेयरमैन भी रह चुके हैं और अब दिल्ली की एक कंपनी में बड़े पद पर हैं। सीएचबी में चर्चा है कि पिछले 14 महीनों में सुनील ने दिल्ली में इसी अफसर से कई बार मुलाकात की।
मैंने पहले कभी ऐसा केस नहीं देखा...ऐसी क्या जल्दबाजी, अगर अंडर
सस्पेंशन रिटायर करने के ऑर्डर हो गए थे तो आखिरी दिन एक्सटेंशन क्यों
वैसे तो विजिलेंस क्लीयरेंस के बाद ही एक्सटेंशन दी जानी चाहिए। मैंने पहले तो कभी ऐसा केस नहीं देखा। ऐसी भी क्या जल्दबाजी थी। अगर सुनील कुमार को सस्पेंशन के दौरान रिटायर करने के ऑर्डर हो चुके थे और फिर आखिरी दिन एक्सटेंशन दे दी, तो इसमें कुछ न कुछ गलत हुआ है। इस मामले की जांच की जाएगी। ^
-केके जिंदल, सेक्रेटरी पर्सोनल
सुनील बोले- चेयरमैन ही कुछ कह सकते हैं
- सुनील कुमार भी इस मामले पर कुछ भी बोलने से बच रहे हैं। उन्हें जब पूछा गया तो उन्होंने कहा कि इस बारे में चेयरमैन ही कुछ कह सकते हैं।
- बोर्ड के चेयरमैन आईएएस मनिंदर सिंह बैंस से बात की गई तो उन्होंने कहा कि वे मीटिंग में व्यस्त हंै। उन्होंने इस बारे में कुछ भी बोलने से इनकार कर दिया।
...इसलिए सस्पेंड हुए थे सुनील
सेक्टर-63 के हाउसिंग प्रोजेक्ट में कई तरह की गड़बड़ियां हुई थीं। आरोप थे कि इस प्रोजेक्ट में बनाए गए फ्लैट्स के मटीरियल और अन्य सामान की कीमत दुगनी लगाई गई है, जिससे बोर्ड को लाखाें का नुकसान हुआ। फ्लैट्स में दरवाजे लगाने के काम में ही करीब 10 लाख रुपए बोर्ड को अपनी जेब से देने पड़े। अफसरों पर आरोप थे कि उन्होंने कंपनी को फायदा पहुंचाने की कोशिश की। कंपनी ने जो काम मना किया, अफसरों ने वैसा ही मान भी लिया। इसी मामले में बोर्ड ने सुनील कुमार को सस्पेंड कर दिया था। पहले बोर्ड ने उन्हें शोकॉज नोटिस जारी किया था। नोटिस के जवाब पर संतुष्ट न होने पर उनके खिलाफ बोर्ड ने कार्रवाई की थी। हालांकि मामले की सीबीआई जांच में अकेले सुनील की नहीं, बल्कि अन्य अफसरों की भूमिका भी खंगाली जा रही है।
hin_Deva hin_Deva hin_Deva bho_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva